Jong man (21) in nek geskiet tydens rooftogFrancois Swart. Foto: Verskaf. ŉ Jong man van Lichtenburg in Noordwes moes in ŉ ernstige toestand per helikopter na die Chris Hani Baragwanath-hospitaal gehaas word ná hy tydens ŉ rooftog op ŉ baie kort afstand herhaaldelik in sy nek geskiet is. Louis van Rooyen, Francois Swart (21) se stiefpa, het aan Maroela Media vertel Swart is die bestuurder by die plaaslike Spur-restaurant en het Woensdag omstreeks 01:00 ná werk saam met Jan Louw (21), ŉ kollega, gaan koeldrank koop by ŉ nabygeleë Shell-vulstasie. “Hy was besig om die koeldrank uit die rak te haal en hulle het gesien twee mense argumenteer met die man agter die toonbank. Francois het nader gestap om vir die koeldrank te betaal. Ek weet nie presies wat gebeur het nie, maar die een man het ŉ gaspistool teen sy nek gehou en twee skote is afgevuur,” het Van Rooyen gesê. Van Rooyen het gesê dit is ŉ soort gaspistool wat koeëltjies (pellets) afvuur wat gebruik is. Swart en Louw is van hul selfone en motorsleutels beroof en die verdagtes het met Louw se motor van die toneel gevlug. Die polisie en nooddienste is na die toneel ontbied en Swart is na die Thusong-gemeenskapshospitaal gehaas waar hy gestabiliseer is. Sy nek het erge swelling en daar is baie skade aan die weefsel. Volgens Van Rooyen is Swart se slukderm ook “afgeskiet” en daar het infeksie in die wonde ontwikkel. Swart is later Woensdagoggend na ŉ hospitaal in Mafikeng oorgeplaas waar dit vasgestel is dat hy na die trauma-eenheid van die Chris Hani Baragwanath-hospitaal in Soweto oorgeplaas moet word. “Hy is per helikopter vervoer en was teen omstreeks 13:00 in die Chris Hani hospitaal. Hulle het Donderdagoggend 02:00 begin opereer en was eers om 10:00 klaar.” Swart se slukderm is tydens die operasie afgebind en die infeksie wat in die wonde ontwikkel het, is volgens Van Rooyen ook behandel. Dokters sal glo eers ná die erge swelling gesak het en die pyp wat hom tans help asemhaal verwyder is, kan vasstel watter skade Swart permanent sal oorhou. Van Rooyen is vol lof vir die personeel by Chris Hani Baragwanath-hospitaal se waakeenheid en sê daar word baie goed na Swart omgesien. “So ding is baie erg. Ons het so middernag gaan slaap en toe kry ons hierdie oproep…. ’n Mens se kind is mos na aan jou. Die boodskappe van bemoediging en die Here se genade is net ongelooflik.” Lt.kol. Adele Myburgh, woordvoerder van die polisie, het aan Maroela Media bevestig ŉ saak van gewapende roof en voertuigkaping word ondersoek. Volgens haar het die verdagtes eers ŉ pistool op die kassier gerig voordat Swart geskiet is. Myburgh sê Swart is drie keer geskiet. “Toe die skote klap het die kassier weggehardloop reguit polisiestasie toe. Dis hoekom die polisie en nooddienste so vinnig op die toneel kon wees.” Myburgh sê dat die een verdagte (42) nog dieselfde dag deur die polisie se honde-eenheid in hegtenis geneem is vir die besit van dwelms. “Die polisie kon een van die verdagtes identifiseer vanuit die inligting op die toneel en toe hulle by die polisiestasie kom sien hulle hier sit die man reeds in die aanhoudingselle vir ŉ ander misdaad.” Die verdagte verskyn vandag in die Lichtenburg-landdroshof op aanklag van dwelmbesit, asook gewapende roof en kaping. Myburgh het ook bevestig die gekaapte motor is reeds Donderdag op die Itsoseng/Verdwaal-pad gevind. Een selfoon wat tydens die aanval gesteel is, is sedertdien ook teruggevind. Die ander verdagte is nog soek.